**\*\*\*În pădure-i proaspăt și răcoare**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În pădure-i proaspăt și răcoare

Și uitate sunt apusuri roșii,

Iar în satul părăsit de Soare

Înfloriră strigătul cocoșii.

Cu apeluri semiadormite

Ce-ar dori ei de la miezul nopții?

Stelele clipesc doar neclintite

Compunând o cotitură sorții.

Patria! Cuvânt ajuns în șagă,

Prefăcut în ieftine dichisuri

Mi-a rămas în sufletul meu dragă

Și e eroina mea din visuri.

De pe deal se vede bine-n jur ea

Și-i citesc și liniști și alarme

Când în spate freamătă pădurea,

Iar în față satu-ncet adoarme.

Zarea nu desparte, ci unește

Luminițe tremură în noapte...

Ce-i că ard doar becuri pământește

Sau cereștii aștri ard departe?

Sunt lumini și forța de mărime

Nu se bagă-n calculări de minte

Când văzduhu-i numai prospețime

Că nu vreau să mai pronunț cuvinte.

Patria îmi este infinită!

Înțeleg acum atât de bine.

Doar mă doare inima-mplinită

Când se sting jos stelele senine...

Victor Bragagiu